SUPER กำไรไฟหรี่.!?
SUPER ของ “เฮียจอมทรัพย์ โลจายะ” ถือเป็นหุ้นโรงไฟฟ้าประทาน เพราะมีครบทั้งสายลมและแสงแดด และน่าจะเป็นหุ้นที่มีพอร์ตพลังงานทางเลือกมากที่สุด
SUPER ของ “เฮียจอมทรัพย์ โลจายะ” ถือเป็นหุ้นโรงไฟฟ้าประทาน เพราะมีครบทั้งสายลมและแสงแดด และน่าจะเป็นหุ้นที่มีพอร์ตพลังงานทางเลือกมากที่สุด
28 ก.พ. 2566

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ของ “เฮียจอมทรัพย์ โลจายะ” ถือเป็นหุ้นโรงไฟฟ้าประทาน เพราะมีครบทั้งสายลมและแสงแดด และน่าจะเป็นหุ้นที่มีพอร์ตพลังงานทางเลือกมากที่สุด (ล่ะมั้ง) ทำให้ถูกคาดหวังว่ากำไรต้องดีแหง ๆ เพราะเป็น Recurring Income โรงไฟฟ้าส่วนใหญ่ COD ไปแล้ว กำไรน่าจะมีเสถียรภาพ…
แต่ถ้าย้อนไปดูกำไรของ SUPER ในช่วงหลายปีที่ผ่านมา ไม่มีเสถียรภาพเอาซะเลย บางปีกำไรโตดีดี๊ ถัดมาอีกปีกำไรวูบซะงั้น ไม่ต่างจากรถไฟเหาะตีลังกา..!!
ขณะที่งบปี 2565 เป็นอีกปีที่สร้างความผิดหวังให้กับนักลงทุน เพราะกำไรสุทธิลดลงฮวบฮาบเหลือแค่ 665 ล้านบาท ลดลง 72.37% เมื่อเทียบกับปี 2564 ที่มีกำไรสุทธิ 2,407 ล้านบาท
จะว่าไปรายได้จากการขายและการให้บริการเพิ่มขึ้นนะ อยู่ที่ 9,361 ล้านบาท เพิ่มขึ้น 9.74% เมื่อเทียบกับปี 2564 ที่มีรายได้จากการขายและการให้บริการ 8,530 ล้านบาท
ส่วนมูลเหตุที่ฉุดให้กำไรลดลงนั้น เกิดจาก 3-4 ปัจจัยด้วยกัน อันดับแรก ได้รับผลกระทบจากความผันผวนของอัตราแลกเปลี่ยนทั้งในสกุลเงินดอลลาร์สหรัฐและสกุลเงินเวียดนามดอง อันเนื่องมาจากการเข้าไปลงทุนที่ประเทศเวียดนามและการกู้ยืมเงินในสกุลเงินดอลลาร์สหรัฐ ส่งผลให้บริษัทมีผลขาดทุนจากอัตราแลกเปลี่ยนจำนวน 546 ล้านบาท เมื่อเทียบกับปี 2564 ที่มีกำไรจากอัตราแลกเปลี่ยน 930 ล้านบาท
ขณะที่ต้นทุนทางการเงินก็ยังคงตามหลอกหลอน SUPER ไม่รู้จบ…ซึ่งในปี 2565 มีต้นทุนทางการเงินอยู่ที่ 2,784 ล้านบาท เพิ่มขึ้น 776 ล้านบาท หรือเพิ่มขึ้น 38.69%
ที่จริงเมื่อหลายปีก่อน SUPER มีการขายโรงไฟฟ้าเข้ากองทุนรวมโครงสร้างพื้นฐาน โรงไฟฟ้าซุปเปอร์ เอนเนอร์ยี (Super Energy Power plant Infrastructure Fund) หรือ SUPEREIF เพื่อนำเงินไปเคลียร์หนี้สินบางส่วนแล้วนะ แต่ก็ยังไม่หมดสักที แถมยังต้องก่อหนี้เพิ่มอย่างต่อเนื่องเพื่อลงทุนโครงการใหม่ ๆ ทำให้ SUPER เป็นหุ้นที่แบกหนี้สินไว้เยอะ
โดย ณ สิ้นปี 2565 มีหนี้สินรวมอยู่ที่ 62,351 ล้านบาท เพิ่มขึ้น 3,255 ล้านบาท หรือ 5.51% เมื่อเทียบกับปี 2564 ที่มีหนี้สินรวม 59,096 ล้านบาท และมีอัตราส่วนหนี้สินต่อส่วนของผู้ถือหุ้น (D/E) อยู่ที่ 2.90 เท่า
แหม๊…เห็น D/E แล้ว น่าเป็นห่วงจริง ๆ…
ส่วนอีกสาเหตุเกิดจากในปี 2565 ไม่มีการบุ๊กรายการพิเศษเหมือนเมื่อปี 2564 ที่มีรายการพิเศษได้รับเงินชดเชยความเสียหายจากเหตุการณ์น้ำท่วมจากโครงการโรงไฟฟ้าของบริษัท เอส ทู พี อีเนอร์จี จำกัด (S2P) ที่จังหวัดสระแก้ว จำนวน 303.80 ล้านบาท ส่งผลให้ปี 2565 บริษัทมีรายได้อื่นอยู่ที่ 99 ล้านบาท ลดลง 78.23%
มิหนำซ้ำยังต้องรับรู้ผลขาดทุนจากการวัดมูลค่ายุติธรรมของตราสารอนุพันธ์สัญญาแลกเปลี่ยนอัตราดอกเบี้ย 13.26 ล้านบาท อีกด้วย
เป็นที่มาที่ทำให้กำไรของ SUPER ทรุดลงจนน่าใจหาย..!!
และเป็นเหตุให้ราคาหุ้น SUPER ไม่เต็มบาทอ๊ะป่าว..? เพราะเมื่อไหร่ก็ตามที่ราคาหุ้นวิ่งขึ้นไปแตะบาทปุ๊บ ก็จะถูกถล่มขายปั๊บเช่นกัน…
ด้วยสภาพของ SUPER จึงไม่ต่างจากไฟฟ้าที่ริบหรี่เลยนะเนี่ย..!!
ก็คาดหวังว่าจะเป็นไฟเต็มดวงได้สักที..? เอาใจช่วยนะคะ “เฮียจอมทรัพย์”…
…อิ อิ อิ…